SKRIFTLIG FORESPØRGSEL E-2119/03

af Isabelle Caullery (UEN) til Kommissionen

(25. juni 2003)

Om: Udvikling af vedvarende energi i Armenien

1. Kan Kommissionen oplyse, hvilke former for støtte, aktioner, programmer og/eller budgetposter, der kan ansøges om til fremme af vedvarende energi og navnlig vindkraft i Armenien, og mener den, at der kan ansøges om TACIS-programmet i denne sammenhæng?

2. Kan Kommissionen også give oplysninger om de faciliteter, EIB tilbyder til fremme af denne energiform i Armenien?

3. Prøver Kommissionen i sine forbindelser med Armenien at fremme formålet med det europæiske direktiv, der sigter mod, at 12 % af energiforbruget i Europa inden 2010 er vedvarende?

Svar afgivet på Kommissionens vegne af Christopher Patten

(1. august 2003)

1. Hvad angår landene i det tidligere Sovjetunionen, så er TACIS-programmet hovedinstrumentet for Fællesskabets tekniske bistand. For Armeniens vedkommende er det fastsat i indikativprogrammet for 2004-2006, at der skal ydes bistand med henblik på at planlægge og iværksætte ledsagepolitikker og -foranstaltninger i forbindelse med overgangen fra kernekraft til forskellige alternative energikilder. Bistanden til energiministeriet tager sigte på at udvikle politikker og foranstaltninger, som på efterspørgselssiden kan fremme energibesparelser, vedtagelsen af effektive teknologier og investeringsfremmende foranstaltninger på området, og på udbudssiden effektive produktionskapaciteter til erstatning af det nationale kernekraftværk, herunder gas, vandkraft og vedvarende energi. Det tekniske bistandsprograms indhold fastsættes efter aftale med de kompetente armenske myndigheder ved udarbejdelsen af TACIS-handlingsprogrammerne for Armenien. Det vil eventuelt kunne omfatte vindenergi med forbehold af, at Armenien give sin tilslutning hertil.

Blandt de instrumenter, som Fællesskabet tilbyder på dette område, er det flerårige energiprogram Intelligent Energi i Europa, der også omfatter 2003, kun åbent for lande, der ansøger om tiltrædelse, og medlemmerne af EFTA (Den europæiske Frihandelssammenslutning). Dette program er nemlig koncentreret om fremme af en bæredygtig udvikling af energimarkedet (SAVE), anvendelsen af vedvarende energi (Altener) og energispredning, herunder for transportmidler (STEER), og det omfatter en del, som støtter initiativer i udviklingslande (Coopener). Beslutningen vedrørende listen over de lande, der kan nyde godt af Coopener-programmet, træffes ved godkendelsen af arbejdsprogrammet for Intelligent Energi i Europa, hvori der fastsættes retningslinjer og gennemførelsesbestemmelser.

2. Armenien er ikke på listen over de lande, der er støtteberettigede for så vidt angår de faciliteter, der tilbydes af EIB (Den Europæiske Investeringsbank).

3. Målsætningen på 12 % er er nævnt i Kommissionens hvidbog fra 1997, hvori der er fremlagt en strategi og en handlingsplan for vedvarende energi i EU. I 2010 forventes den vedvarende energis bidrag til EU's interne bruttoenergiforbrug at være fordoblet (fra 6 % til 12 %). Europa-Parlamentets og Rådets direktiv 2001/77/EF af 27. september 2001 om fremme af elektricitet produceret fra vedvarende energikilder inden for det indre marked for elektricitet(1) har opstillet vejledende mål for alle medlemsstater og de ti kandidatlande frem mod 2010. Disse referenceværdier findes i bilaget til direktivet, og EU (25) skal opfylde dem i 2010. Kommissionen følger opmærksomt den igangværende proces og vil om nødvendigt få bemyndigelse til at fastsætte bindende mål i 2004.

Hvad Armenien angår, er spørgsmålet om vedvarende energi og dens fremme i dette land behandlet inden for rammerne af den regelmæssige dialog med Armenien. Det er bl.a. et element, der indgår i forslagene om at erstatte kernekraftværket i Medzamor. Imidlertid er spørgsmålet om et kvantificeret mål, der skal nås i en bestemt periode, endnu ikke rejst.

(1) EFT L 283 af 27.10.2001.